Yfirvöld í Suður-Afríku ætla að senda tuttugu og fimm þúsund hermenn til viðbótar til þeirra svæða þar sem óöld hefur ríkt síðustu daga. Mótmæli, sem hafa þróast út í gripdeildir í verslunum, brutust út um helgina eftir dóm vegna spillingar yfir fyrrum forseta landsins, Jacob Zuma.
Lögregla réð illa við ástandið og var fimm þúsund hermönnum bætt við í gær. Það hefur ekki dugað til að koma á lögum og reglu í héruðunum KwaZulu-Natal og í Gauteng. Því hefur verið fjölgað enn frekar í herliðinu.
Þetta eru mestu óeirðir í landinu í nær þrjá áratugi. Sjötíu og tveir, hið minnsta, hafa fallið og yfir eitt þúsund og sjö hundruð hafa verið handtekin. Verslanamiðstöðvar hafa verið lagðar í rúst og fólk hefur látið greipar sópa. Einnig hefur verið kveikt í fyrirtækjum. Ríkisstjórnin hefur lýst yfir að gripið hafi verið til aðgerða til að koma í veg fyrir matarskort og reynt er að verja þær matvörubúðir sem enn eru starfandi. Þar fara matarbirgðir þverrandi.
Tuttugu og fimm þúsund hermenn til viðbótar verða í dag sendir til héraðanna tveggja í Suður-Afríku þar sem óöld ríkir. Sautján hundruð manns hafa verið handtekin. 